CELEX: 32017D0290
Language: ro
Date: 2017-02-17 00:00:00
Title: Decizia de punere în aplicare (UE) 2017/290 a Consiliului din 17 februarie 2017 de modificare a Deciziei 2009/935/JAI în ceea ce privește lista statelor terțe și organizațiilor cu care Europol încheie acorduri

18.2.2017   
            
            
               RO
            
            
               Jurnalul Oficial al Uniunii Europene
            
            
               L 42/17
            
         DECIZIA DE PUNERE ÎN APLICARE (UE) 2017/290 A CONSILIULUI
   din 17 februarie 2017
   de modificare a Deciziei 2009/935/JAI în ceea ce privește lista statelor terțe și organizațiilor cu care Europol încheie acorduri
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (1), în special articolul 26 alineatul (1) litera (a),
   având în vedere Decizia 2009/934/JAI a Consiliului din 30 noiembrie 2009 de adoptare a normelor de punere în aplicare care reglementează relațiile Europol cu partenerii, inclusiv schimbul de date cu caracter personal și de informații clasificate (2), în special articolele 5 și 6,
   având în vedere avizul Parlamentului European (3),
   întrucât:
   
               (1)
            
            
               Consiliul a adoptat, la 30 noiembrie 2009, Decizia 2009/935/JAI (4).
            
         
               (2)
            
            
               Articolul 26 alineatul (1) litera (a) din Decizia 2009/371/JAI conferă Consiliului competențe de punere în aplicare pentru a stabili lista statelor terțe și a organizațiilor cu care Europol încheie acorduri. În temeiul Deciziilor 2009/371/JAI și 2009/935/JAI, lista este prevăzută în anexa la Decizia 2009/935/JAI.
            
         
               (3)
            
            
               Consiliul de administrație al Europol are competența de a revizui lista, dacă este necesar, și de a decide dacă să propună Consiliului modificarea acesteia.
            
         
               (4)
            
            
               Regulamentul (UE) 2016/794 al Parlamentului European și al Consiliului (5) (denumit în continuare „Regulamentul privind Europol”) se aplică începând cu 1 mai 2017. În conformitate cu Protocolul nr. 22 privind poziția Danemarcei anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu are obligații în temeiul Regulamentului privind Europol și acesta nu i se aplică. Prin urmare, începând cu 1 mai 2017, Danemarca va fi considerată drept țară terță cu privire la Europol.
            
         
               (5)
            
            
               Dată fiind importanța pe care toate părțile o acordă prevenirii și combaterii criminalității grave care afectează două sau mai multe state membre, a terorismului și a formelor de criminalitate care aduc atingere unui interes comun care face obiectul unei politici a Uniunii, este important să se asigure cooperarea dintre Europol și Danemarca privind aspectele-cheie, astfel încât să se sporească rezistența Uniunii la amenințările la adresa securității.
            
         
               (6)
            
            
               În conformitate cu articolul 25 alineatul (1) litera (c) din Regulamentul privind Europol, un acord de cooperare care permite schimbul de date cu caracter personal, încheiat înainte de 1 mai 2017 între Europol și o țară terță în conformitate cu articolul 23 din Decizia 2009/371/JAI, poate constitui baza pentru transferul de date cu caracter personal de la Europol către o țară terță, în măsura în care un astfel de transfer este necesar pentru îndeplinirea atribuțiilor Europol.
            
         
               (7)
            
            
               La 20 decembrie 2016, Consiliul de administrație al Europol a decis să recomande Consiliului ca acesta să adauge Danemarca pe listă, subliniind necesitatea operațională de a încheia un acord de cooperare cu Danemarca.
            
         
               (8)
            
            
               Pentru a evita o lacună operațională începând cu 1 mai 2017, când Danemarca nu va mai participa la Europol în calitate de stat membru, este deosebit de important ca Europol să inițieze imediat procedura pentru încheierea unui acord de cooperare cu Danemarca în calitatea de țară terță.
            
         
               (9)
            
            
               Danemarca are obligații în temeiul Deciziei 2009/371/JAI și, prin urmare, participă la adoptarea și la aplicarea prezentei decizii, care pune în aplicare Decizia 2009/371/JAI.
            
         
               (10)
            
            
               Regatul Unit și Irlanda au obligații în temeiul Deciziei 2009/371/JAI și, prin urmare, participă la adoptarea și la aplicarea prezentei decizii, care pune în aplicare Decizia 2009/371/JAI.
            
         
               (11)
            
            
               Prin urmare, Decizia 2009/935/JAI ar trebui modificată în consecință,
            
         ADOPTĂ PREZENTA DECIZIE:
   Articolul 1
   La punctul 1 din anexa la Decizia 2009/935/JAI se introduce următoarea rubrică:
   
               „—
            
            
               Danemarca”.
            
         Articolul 2
   Prezenta decizie intră în vigoare la data adoptării.
   Prezenta decizie se publică în Jurnalul Oficial al Uniunii Europene.
   
      Adoptată la Bruxelles, 17 februarie 2017.
      
         
            Pentru Consiliu
         
         
            Președintele
         
         E. BARTOLO
      
   
   
      (1)  JO L 121, 15.5.2009, p. 37.
   
      (2)  JO L 325, 11.12.2009, p. 6.
   
      (3)  Avizul din 14 februarie 2017 (nepublicat încă în Jurnalul Oficial).
   
      (4)  Decizia 2009/935/JAI a Consiliului din 30 noiembrie 2009 de stabilire a listei statelor terțe și organizațiilor cu care Europol încheie acorduri (JO L 325, 11.12.2009, p. 12).
   
      (5)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).